山在观音门外,俯瞰大江。明洪武初即山建观音阁,正德间因阁建寺,赐名弘济,礼部侍郎吕柟为文记之。殿阁皆缘崖构成,危石半空嵌绝壁,上以铁锁穿石,下临江水,如燕怒飞,波涛喷激,历历如画。禅堂亦金碧交错,竹树参差。图中以其半绘大江。由观音山下数十里为乌江,别由三山下二百里为芜湖。九江分道一曰乌江,二曰蚌江,三曰乌土江,四曰嘉靡江,五曰畎江,六曰浮江,七曰廪江,八曰提江,九曰菌江,东会于彭泽,经芜湖名为中江,则此正江流扼要处也。山后石壁方一丈六尺许,有大士像,眉发宛然,不自雕镂而成,亦造物之一奇也。[&]nbsp;
注湖以漫漭,灌江而漰沛,滈汙六州域,经营炎景外。山凹架佛堂,彤楼远尘壒。焚香祝奇相,安流永清泰。[&]nbsp;